འཛམ་བུ་གླིང་འདིར་འགྲོ་བ་མིའི་རིགས་བྱུང་བ་ནས་སོ་སོའི་འཚོ་རྟེན་གྱི་རང་བྱུང་ཁོར་ཡུག་དང་སྤྱི་ཚོགས་ཁོར་ཡུག་སོགས་མི་འདྲ་བའི་རྐྱེན་གྱིས་སྐད་དང་འཚོ་བའི་གོམས་གཤིས་ཀྱང་མི་འདྲ་བའི་མི་རིགས་མང་པོ་ཆགས་ཡོད་ལ།མི་རིགས་ཕན་ཚུན་བར་གྱི་འགྲོ་འོང་འབྲེལ་འདྲིས་ནི་ལོ་ཙཱའམ་ཡིག་སྒྱུར་གྱི་བྱེད་ཐབས་ལ་བརྟེན་དགོས་པ་ཡིན།ལྷག་པར་དུ་ཡིག་སྒྱུར་ནི་མི་རིགས་ཕན་ཚུན་བར་རིག་གནས་སྤེལ་རེས་དང་བསམ་བློ་བརྗེ་རེས་བྱེད་པ་སོགས་ཀྱི་འབྲེལ་ཟམ་ལྟ་བུར་ཆགས་ཡོད་པས་ན།མི་རིགས་ཀྱི་རིག་གནས་དང་།དཔལ་འབྱོར་སོགས་འཕེལ་རྒྱས་སུ་འགྲོ་བར་ཡིག་སྒྱུར་ནི་མེད་དུ་མི་རུང་ཞིང་།མི་རིགས་ཤིག་གི་རིག་གནས་འཕེལ་རྒྱས་སུ་གཏོང་བར་མི་རིགས་དེའི་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་ཐོགམི་རིགས་གཞན་དག་གི་སྔོན་ཐོན་རིག་གནས་དང་སྙིང་བཅུད་སོགས་བསྡུ་ལེན་བྱས་ནས་མི་རིགས་ཀྱི་རིག་གནས་དང་དཔལ་འབྱོར།ཚན་རྩལ་སོགས་དར་རྒྱས་སུ་གཏོང་བར་ཡིག་སྒྱུར་གྱི་བྱེད་ཐབས་འདི་ཧ་ཅང་གལ་ཆེ་བ་ཡིན་ནོ།།